Mononoke Hime

Mononoke Hime (japaneg : もののけ姫, lenn. "priñsez ar speredoù veñjer") a zo un dresadenn-vev japanat aozet gant Hayao Miyazaki, embannet d'an 12 a viz Gouere 1997 gant ar studio Ghibli. Anavezet eo ivez ar film gant an anv Princess Mononoke e saozneg.

Istor

Ashitaka, priñs eus ur meuriad bet diskaret gant an impalaer, a rank mont kuit eus e geriadenn abalamour d'un droukspered en deus miliget anezhañ. Kejañ a raio gant Lady Eboshi, mestrez war ur govel, hag he enebourez, ar priñsez Mononoke, bet desavet gant bleizi. En em gavout a ra neuze ar prins en un emgann didruez etre an industriezh ha doueed an natur, padal eo ret dezhañ, hervez komzoù ar shaman, sellet ouzh ar bed gant ur sell hep kasoni. Klask a raio neuze lakaat ar peoc'h etre ar c'hoadeier hag an dud.